Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 79/13/5511	Žilina, 30.7.2013
EEČ : 2-43-365-2013

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 527,11 € 
b.	Suma odovzdaná štátu na peňažnú pomoc obetiam trestnej činnosti: 70,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Terchová pod spisovou značkou ORP-193/TE-ZA-2013.
Dňa 01.01.2013 v čase medzi 00:30 hod. až 00:45 hod. na ulici Hrnčiarskej v obci Varín, okr. Žilina, po tom, ako mal v blízkosti predajne Koruna z tam stojacej skupiny mladých ľudí XXXXX konflikt s XXXXX, ktorý spolu s manželkou XXXXX, nar. XXXXX, prechádzal okolo, k tejto po odstúpení nabok XXXXX podišiel spredu a strčil do nej dlaňami oboch rúk do hornej oblasti jej tela, po čom spadla na zem smerom dozadu, pričom XXXXX sa snažila pád stlmiť zapažením ľavej ruky, pričom XXXXX utrpela zranenia - pomliaždenie hlavy v oblasti záhlavia, pomliaždenie zadnej dolnej časti hrudníka vľavo, pomliaždenie driekovej oblasti vľavo, zlomeninu dolného konca vretennej kosti vľavo trieštivého charakteru zasahujúcu do kĺbu s posunom úlomkov a odlomením výbežku lakťovej kosti v zápästí, ktoré si vyžiadali práceneschopnosť v trvaní 11 týždňov.

Odôvodnenie: 
	Poverený príslušník OO PZ Terchová uznesením sp. zn. ČVS:ORP-193/TE-ZA-2013 zo dňa 21.01.2013 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin ublíženia na zdraví podľa § 157 ods. 1 Tr. zák. na vyššie uvedenom skutkovom základe. Následne bola vec z dôvodu zmeny vecnej príslušnosti odstúpená vyšetrovateľovi OR PZ, OKP, OVK, Žilina, ktorý zmenil právnu kvalifikáciu predmetného skutku s tým, že v ďalšom konaní bude tento kvalifikovaný ako prečin ublíženia na zdraví podľa § 157 ods. 1, ods. 2 písm. a), písm. b) Tr. zák.. 

	Po skončení skráteného vyšetrovania mi vyšetrovateľ PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, ako aj v prípravnom konaní pred povereným príslušníkom PZ sa obv. XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený sa za svoje konanie ospravedlnil poškodenej, vyhlásil, že súhlasí so zmierom s tým, že výšku požadovanej škody poškodenou (1.527,11 Eur) uhradí na osobný účet poškodenej č. XXXXX a v deň podpisu dohody - zmieru, predloží probačnému a mediačnému úradníkovi OS Žilina doklad o uhradení spôsobenej škody. 

Poškodená XXXXX uviedla, že súhlasí so zmierom, pričom od obvineného požaduje uhradenie škody vo forme bolestného vo výške 1.288,-Eur, náklady za lieky vo výške144,81 Eur a cestovné na rehabilitácie vo výške 94,30 Eur, čo v súhrne predstavuje sumu 1.527,11 Eur, ktorú žiada uhradiť na jej osobný účet č. XXXXX. Poškodená súčasne vyhlásila, že dodržaním tejto dohody sú jej nároky vo vzťahu k obvinenému v súvislosti s náhradou škody a inej ujmy spôsobenej trestným činom v celom rozsahu uspokojené a iné požiadavky na obvineného nemá. 

Súčasťou záverečnej správy z mediácie je fotokópia potvrdenia o vykonaní hotovostného vkladu v Slovenskej sporiteľni, a.s. zo dňa 23.07.2013, ktorou obvinený XXXXX poukázal na osobný účet poškodenej XXXXX č. XXXXX sumu 1.527,11 Eur. 

	Skutočnosť uzavretia zmieru medzi obvineným XXXXX a poškodenou XXXXX je zrejmá z písomného zmieru uzatvoreného dňa 23.07.2013 v kancelárii probačného a mediačného úradníka Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá záznam v odpise z Registra trestov GP SR a taktiež nemá žiadny záznam v Ústrednej evidencii priestupkov MV SR ani v evidencii priestupkov vedenom Mestským úradom XXXXX.

	Obvinený XXXXX zložil dňa 23.07.2013 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 70,-Eur. 

	V rámci zmieru uzatvoreného medzi obvineným a poškodenou zo dňa 23.07.2013 bolo stanovené, že celá suma 70,-Eur bude určená štátu na peňažnú pomoc poškodeným podľa osobitného zákona.

	Za prečin ublíženia na zdraví podľa § 157 ods. 1, ods. 2 písm. a), písm. b) Tr. zák. dovoľuje Trestný zákon uložiť trest odňatia slobody na 1 rok až 5 rokov.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, uhradil poškodenej spôsobenú škodu, zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodená udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kríž
prokurátor